Document ID: 32012D0226
Publication Date: 2012-04-23

Title and Content:
ROZHODNUTIE KOMISIE
z 23. apríla 2012
o druhom súbore spoločných bezpečnostných cieľov týkajúcich sa železničného systému
[oznámené pod číslom C(2012) 2084]
(Text s významom pre EHP)
(2012/226/EÚ)
EURÓPSKA KOMISIA
so zreteľom na Zmluvu o fungovaní Európskej únie,
so zreteľom na smernicu Európskeho parlamentu a Rady 2004/49/ES z 29. apríla 2004 o bezpečnosti železníc Spoločenstva a o zmene a doplnení smernice Rady 95/18/ES o udeľovaní licencií železničným podnikom a smernice 2001/14/ES o prideľovaní kapacity železničnej infraštruktúry, vyberaní poplatkov za používanie železničnej infraštruktúry a bezpečnostnej certifikácii (smernica o bezpečnosti železníc) (1), a najmä na jej článok 7 ods. 3 druhý pododsek,
keďže:
(1)
Komisia udelila Európskej železničnej agentúre (ďalej len „agentúra“) mandát v súlade so smernicou 2004/49/ES, aby vypracovala návrh spoločných bezpečnostných cieľov (ďalej len „CST“ - common safety targets) a súvisiaci návrh spoločných bezpečnostných metód na obdobie rokov 2011 až 2015. Agentúra odovzdala Komisii svoje odporúčanie o druhom súbore návrhov CST. Toto rozhodnutie je založené na odporúčaní agentúry.
(2)
Podľa metodiky zriadenej rozhodnutím Komisie 2009/460/ES z 5. júna 2009 o prijatí spoločnej bezpečnostnej metódy na posúdenie dosahovania bezpečnostných cieľov podľa článku 6 smernice Európskeho parlamentu a Rady 2004/49/ES (2) a s cieľom vytvoriť prvý a druhý súbor CST v súlade so smernicou 2004/49/ES je potrebné kvantitatívne určiť existujúcu úroveň bezpečnosti železničných systémov v členských štátoch pomocou národných referenčných hodnôt (ďalej len „NRV“ - national reference values). Rozhodnutie 2009/460/ES vymedzuje NRV ako referenčnú hodnotu, ktorá pre príslušný členský štát vyjadruje maximálnu prípustnú úroveň kategórie železničného rizika. Ak je však NRV vyššia než zodpovedajúci CST vypočítaný na základe metodiky, maximálna prípustná úroveň rizika pre členský štát zodpovedá CST odvodenému z NRV podľa metodiky stanovenej v oddiele 2.2 prílohy k rozhodnutiu 2009/460/ES.
(3)
Hodnoty pre prvý súbor CST, vypočítané na základe údajov za roky 2004 až 2007, boli stanovené v rozhodnutí Komisie 2010/409/EÚ z 19. júla 2010 o spoločných bezpečnostných cieľoch uvedených v článku 7 smernice Európskeho parlamentu a Rady 2004/49/ES (3).
(4)
Smernicou 2004/49/ES sa stanovuje druhý súbor cieľov CST, ktoré budú založené na skúsenostiach získaných z prvého súboru spoločných bezpečnostných cieľov a ich vykonávania. Mal by odzrkadľovať všetky prioritné oblasti, v ktorých je potrebné zvýšiť bezpečnosť. Hodnoty pre druhý súbor CST boli vypočítané na základe údajov za roky 2004 až 2009, ktoré poskytli členské štáty Eurostatu v súlade s nariadením Európskeho parlamentu a Rady (ES) č. 91/2003 zo 16. decembra 2002 o štatistike železničnej dopravy (4). Boli vypočítané podľa metodiky stanovenej v bode 2.1.1 a 2.3.1 prílohy k rozhodnutiu 2009/460/ES.
(5)
Keďže prvý súbor CST bol zverejnený v júli 2010, nebol dostatok času na získanie dostatočných skúseností na zmenu kategórií rizík. Kategórie rizík preto ostávajú rovnaké ako pre prvý súbor CST. Na základe počtu nehôd a smrteľných úrazov v železničnej doprave však dvomi hlavnými kategóriami rizík sú neoprávnené osoby v železničných prevádzkových priestoroch (60 % prípadov smrteľných úrazov) a používatelia úrovňových križovatiek (29 % prípadov smrteľných úrazov).
(6)
Hodnoty pre druhý súbor CST sa vzťahujú na železničný systém Únie ako celok. Nie sú k dispozícii žiadne údaje pre výpočet CST pre rôzne časti železničného systému, ako je to stanovené v článku 3 písm. e) smernice 2004/49/ES. Toto ustanovenie vymedzuje CST ako minimálne úrovne bezpečnosti, vyjadrené formou kritérií prijateľnosti rizika, ktoré musia dosiahnuť rôzne časti železničného systému (ako je konvenčný železničný systém, vysokorýchlostný železničný systém, dlhé železničné tunely alebo trate používané výlučne pre nákladnú dopravu) a systém ako celok. Vypracovanie CST pre tieto časti železničného systému v tomto momente nie je možné vzhľadom na nedostatok harmonizovaných a spoľahlivých údajov o úrovni bezpečnosti častí železničných systémov, ktoré sú prevádzkované v členských štátoch. Je však vhodné prijať druhý súbor CST.
(7)
Rozhodnutie 2010/409/EÚ by sa preto malo nahradiť týmto rozhodnutím.
(8)
Opatrenia stanovené v tomto rozhodnutí sú v súlade so stanoviskom výboru, ktorý je uvedený v článku 27 ods. 1 smernice 2004/49/ES,
PRIJALA TOTO ROZHODNUTIE:
Článok 1
Predmet a vymedzenie pojmov
Týmto rozhodnutím sa stanovuje druhý súbor spoločných bezpečnostných cieľov pre železničný systém v súlade so smernicou 2004/49/ES a rozhodnutím 2009/460/ES.
Na účely tohto rozhodnutia sa uplatňujú vymedzenia pojmov v smernice smernici 2004/49/ES, nariadení (ES) č. 91/2003 a rozhodnutí 2009/460/ES.
Článok 2
Národné referenčné hodnoty
Národné referenčné hodnoty pre členské štáty a pre jednotlivé kategórie rizík použité na výpočet spoločných bezpečnostných cieľov sú stanovené v časti 1 prílohy.
Článok 3
Spoločné bezpečnostné ciele
Hodnoty druhého súboru spoločných bezpečnostných cieľov pre jednotlivé kategórie rizík vzťahujúce sa na železničný systém ako celok sa stanovujú v časti 2 prílohy.
Článok 4
Zrušenie
Rozhodnutie 2010/409/EÚ sa zrušuje.
Článok 5
Adresáti
Toto rozhodnutie je určené členským štátom.
V Bruseli 23. apríla 2012

Classification:
Level 1 Topics: 100154
Level 2 Topics: 100239
100237
100238
Level 3 Topics: 2494
2181
4539
All Topics: 2350
4033
4511
4514